**Nebunie**

*Gabriela Mimi Boroianu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nebunie

Îmi arde inima în piept

Precum un soare-n primăvară

Și-aş vrea să fug și să m-ascund

În ochii tăi de tămâioară!

Și plâng și râd ca un nebun

Și cai în sânge-mi tropotesc

Din aer cu miros de tine

Am ajuns azi să mă hrănesc!

Și te respir cu-ntreaga ființă

Și te gândesc cu orice vis

În vorbă port culori din tine

Să scriu pe cerul interzis.

Și te pictez pe orice toamnă

Pe frunze risipite-n vânt

Și te adun în stropi de vară

Ce plâng din cer peste cuvânt.

Și chiar de nu te-ai fi născut

Trăiai deja la mine-n gând

Și te-aş fi plămădit din stele

Să-mi fii silaba care-o plâng.

Să-mi fii surâsul dimineții

Lumina frântă în amurg

Ambrozia ce-o beau poeții

Când Lunii raze-n ape-i curg...

de Gabriela Mimi Boroianu

17.10.2015